Zelenski și-a anulat recent călătoriile în străinătate din cauza ofensivei transfrontaliere rusești din Harkov, dar ia în calcul să se alăture liderilor occidentali la festivitățile marcate de împlinirea a 80 de ani de la Debarcarea din Normandia (Ziua Z) în timpul celui de-Al Doilea Război Mondial, apoi la summitul G7 de la Fasano, regiunea Apulia, în sud-estul Italiei. Ambele evenimente sunt programate în prima parte a lunii viitoare.
„Ucraina are nevoie disperată de sprijin continuu și atenție globală, iar călătoria i-ar oferi (lui Zelenski – n.r.) ocazia să petreacă timp cu liderii mondiali, inclusiv cu președintele Joe Biden, pentru a pleda cazul națiunii sale”, comentează POLITICO.
Potrivit surselor citate de POLITICO, planurile în privința acestor călătorii pot suferi modificări, dar, dacă Zelenski va ajunge atât la comemorarea Zilei Z, cât și la summitul G7, va pleda pentru „mai mult sprijin militar din partea Occidentului” și va cere NATO „să doboare rachete rusești, așa cum au făcut SUA și Marea Britanie în cazul atacurilor lansate de Iran împotriva Israelului”. Zelenski va cere totodată ca SUA și statele europene să găsească o cale de a redirecționa activele rusești confiscate către finanțarea apărării Ucrainei și eventuala sa reconstrucție.
„Prezența președintelui ucrainean în Franța va avea o imensă rezonanță simbolică”, notează POLITICO. Liderii occidentali se vor aduna pe coasta Normandiei, unde, acum 80 de ani, aproape 133.000 de soldați americani, britanici și din națiunile aliate au debarcat pe continentul european pentru a învinge Germania nazistă – cea mai mare invazie amfibie din istoria militară. Evenimentul va comemora sacrificiul necesar pentru a zădărnici marșul lui Adolf Hitler în Europa, subliniază sursa citată.
Într-un cimitir american, Zelenski va sta alături de Biden, alți lideri occidentali și un reprezentant al Rusiei. Biden va folosi acest moment pentru a prezenta un argument pasional în favoarea protejării democrației în întreaga lume și pentru a saluta felul în care s-au raliat aliații în jurul Ucrainei după ce Vladimir Putin a ordonat o invazie totală, conchide POLITICO.